
În legătură cu dezbaterile din spaţiul public pe tema jurisprudenţei Curţii de Apel Piteşti - Secţia I Civilă în materia conflictelor de asigurări sociale
Informăm opinia publică asupra volumului de activitate al instanţei  din perioada 01.01.2021-26.02.2022 şi a soluţiilor pronunţate în acest domeniu, după cum urmează.
În anul 2021 pe rolul Secţiei I - Civile a Curţii de Apel Piteşti au fost rulate un număr de 6544 dosare având ca obiect conflicte de asigurări sociale. Din numărul total de cauze, Casa Judeţeană de Pensii Argeş a avut calitatea de parte în 5670 de dosare, iar Casa Judeţeană de Pensii Vâlcea a avut această calitate într-un număr de 874 cauze.
Curtea de Apel Piteşti Secţia I Civilă a soluţionat în anul 2021 în materie de asigurări sociale 4680 de cauze.

În anul 2022 au fost înregistrate pe rolul Curţii în materie de asigurări sociale un număr de 3999 cauze, în majoritatea acestora având calitate de parte Casa Judeţeană de Pensii Argeş.
Cu privire la jurisprudenţa Curţii de Apel Piteşti - Secţia I Civilă în materia conflictelor de asigurări sociale aducem la cunoştinţa opiniei publice că aceste conflicte au ca obiect:
- recalcularea drepturilor la pensie în raport de formele de retribuire obţinute în acord global prevăzute la art. 12 alin. (1), lit. a) din Legea nr.57/1974,

- recalcularea drepturilor la pensie prin raportare la dispoziţiile Anexei nr. 3 la Legea nr. 19/2000 privind sistemul public de pensii şi alte drepturi de asigurări sociale în favoarea persoanelor  ale căror drepturi au fost deschise înainte de data de 1.04.2001 şi li s-a redus vârsta standard de pensionare,

- recalcularea drepturilor la pensie în raport de sporuri şi alte venituri suplimentare pe care persoanele asigurate în sistemul public le-au realizat anterior datei de 1.04.2001,

- recalcularea drepturilor la pensie prin determinarea stagiului complet de cotizare utilizat la determinarea punctajului mediu anual pentru persoanele ale căror drepturi la pensie au fost deschise în intervalul  1.07-1977-31.03.2001 şi care au desfăşurat activitate în grupele speciale de muncă reglementate la art. 14 din Legea nr. 3/1977,
- recalcularea drepturilor la pensie în raport de punctajul mediu anual determinat în condiţiile prevăzute la art. 95 din Legea nr. 263/2010 cu aplicarea indicelui de corecţie prevăzut la art. 170 alin. (1) din acelaşi act normativ,
- recalcularea drepturilor la pensie în raport de stagiile complete de cotizare utilizate la determinarea punctajului mediu anual pentru persoanele ale căror drepturi la pensie s-au deschis în intervalul 1.07.1977-31.03.2001 şi au lucrat efectiv în grupa I de muncă cel puţin 20 de ani iar în grupa a II-a de muncă cel puţin 30 de ani în cazul bărbaţilor şi 25 de ani femeilor.
Pentru soluţionarea acestor cauze Curtea de Apel Piteşti, Secţia I Civilă a avut în vedere dezlegările în drept date cu valoare obligatorie de către Înalta Curte de Casaţie şi Justiţie în Recursurile în interesul legii soluţionate prin deciziile următoare:

- Decizia nr. 19 din 17.10.2011 privind recalcularea pensiilor în raport de retribuirea obţinută în acord global, publicată în Monitorul Oficial nr.824/22.11.2011,
- Decizia nr. 4 din 4.04.2011 privind recalcularea pensiei în raport de dispoziţiile Anexei nr. 3 la Legea nr. 19/2000, publicată în Monitorul Oficial nr.349/19.05.2011,
- Decizia nr. 19 din 10.12.2012 privind recalcularea pensiei în raport de sporurile şi alte venituri suplimentare realizate anterior datei de 1.04.2001, care au făcut parte din baza de calcul a contribuţiei de asigurări sociale plătite la bugetul public, publicată în Monitorul Oficial nr. 51/23.01.2013,
- Decizia nr. 11 din 25.05.2015 privind recalcularea pensiei în raport de stagiile de cotizare de 20 de ani respectiv 25 de ani persoanelor care au lucrat efectiv în grupa I sau a II-a de muncă, publicată în Monitorul Oficial nr . 522/14.07.2015.
Pentru recalcularea drepturilor la pensie în raport de aplicarea indicelui de corecţie prevăzut la art. 170 din Legea nr. 263/2010 au fost avute în vedere dezlegările în drept date de către Curtea Constituţională prin Decizia nr. 702 din 31.10.2019, publicată în Monitorul Oficial nr. 96/10.02.2020.
Înalta Curte de Casaţie şi Justiţie şi Curtea Constituţională a României au fost sesizate de către instanţele de judecată pentru unificarea jurisprudenței la nivel naţional. Menţionăm că pe rolul Secţiei I Civile a Curţii de Apel Piteşti au fost înregistrate cauze având ca obiect conflicte de asigurări sociale de la intrarea în vigoare a Legii nr. 263/2010 şi până în prezent.
Cu deosebită consideraţie,

